B. Osobitná časť

K článku I
K bodu 1
Ustanovuje sa nový § 3, ktorý implementuje nový režim povolení na výsadbu viniča podľa nových pravidiel ustanovených v nariadení EÚ. 
Odsek 1 určuje druhy povolení, na základe ktorých je možné vysádzať vinič. 
Odsek 2 stanovuje povinnosť podať žiadosť o povolenie na výsadbu na základe vyklčovania, ktoré je dané v kompetencii členského štátu. Takisto sa ustanovuje platnosť tohto povolenia, ako aj možnosť použitia zjednodušeného postupu v prípade splnenia podmienok ustanovených v nariadení EÚ. 
Odsek 3 a 4 ustanovuje povinnosť pre ministerstvo každoročne do 1. marca kalendárneho roku oznamovať na svojom webovom sídle veľkosť plochy, ktorá je k dispozícii pre príslušný vinársky rok a v prípade potreby aj kritériá oprávnenosti alebo prioritné kritériá, pričom tieto informácie budú súčasťou výzvy. Táto povinnosť členského štátu vyplýva z nariadenia EÚ.
V odseku 5 je uvedený termín podávania žiadosti o udelenie povolenia na novú výsadbu, ktorý je určený na základe oznamovacích povinností voči EK. Sú tiež vymenované povinné prílohy k žiadosti. Na základe týchto príloh ministerstvo zistí, či je vinohradník oprávnený, aby vinohradnícku plochu užíval a bral z nej úžitky na účely vysádzania viniča.
V odseku 6 sa určuje, aké podmienky sa musia zohľadňovať pri posudzovaní žiadosti o udelenie povolení na novú výsadbu a tiež, ako sa musí postupovať v prípade väčšieho počtu žiadostí, ktoré presahujú plochu, ktorá je k dispozícii. Tento postup umožňuje ustanovenie nariadenia EÚ, ktoré dáva členským štátom kompetenciu rozhodnúť sa podľa podmienok na národnej úrovni.
Odsek 7 ustanovuje výnimku uplatňovania režimu udeľovania povolení pre výsadbu plôch určených na pokusné účely alebo podpníkové vinohrady, na plochy, z ktorých vyrobené víno je určené výhradne na spotrebu v domácnosti vinohradníka a na plochy, ktoré boli vyvlastnené vo verejnom záujme.
Odsek 8 určuje platnosť povolení na novú výsadbu.
Nový § 4 určuje podmienky používania sadeníc viniča podľa kategórie vína, ktoré sa z daného vysadeného viniča vyrobí. Pre vína s chráneným označením pôvodu a s chráneným zemepisným označením musia spĺňať prísnejšie požiadavky vzhľadom na viazanie sa na zemepisnú jednotku a preto musia byť odrody registrované v SR. 
K bodom 2 a 3
V nadväznosti na úpravu ustanovenia § 3 a 4 sa vypúšťajú § 5 a 6. Ustanovenie v § 37 odseku 2 písmeno c) sa mení vzhľadom na nový režim výsadby viniča, keď v doterajšom systéme ministerstvo udeľovalo výsadbové práva z rezervy výsadbových práv a v novom systéme bude udeľovať povolenia na novú výsadbu pri uplatňovaní nových podmienok. 
K bodu 3
Ustanovenia v § 37 odseku 3 písmená b) a c) sa menia na základe zavádzania nového režimu udeľovania povolení na výsadbu, ktorým sa menia aj kompetencie a povinnosti ÚKSÚP.

K bodu 4
V § 39 je potrebné vypustiť písmeno a) vzhľadom na ustanovenie nariadenia EÚ, ktoré priamo definuje delikt nezákonnej výsadby.
K bodu 5
Úprava ustanovenia v § 39 písmeno b) vychádza z nového paragrafového znenia týkajúceho sa výsadby viniča.
K bodu 6
Vzhľadom na zmeny v § 39 (zmena označenia písmena b) ako písmeno a) bod 4) o správnych deliktoch je potrebné upraviť aj § 40 odsek 1, ktorý stanovuje sankcie za správne delikty.
K bodu 7
Vyplýva zo zmien v § 39 – vypustení písmena a) a následnej zmene označenia nasledujúcich písmen ( k bodu 4)
K bodu 8
Vzhľadom k tomu, že sa zo všeobecne záväzného právneho predpisu, ktorým je Vyhláška Ministerstva pôdohospodárstva č. 350/2009 Z. z., ktorou sa vykonávajú niektoré ustanovenia zákona č. 313/2009 Z. z. o vinohradníctve a vinárstve vypúšťa spôsob udeľovania práva na výsadbu z rezervy výsadbových práv, bolo potrebné v § 42 odseku 1 vypustiť písmeno a).
K bodu 9
Nové prechodné ustanovenia predlžujú platnosť rozhodnutí o udelení práva na výsadbu z rezervy na najdlhšiu možnú dobu podľa 85k ods. 3 nariadenia (ES) č. 1234/2007 v platnom znení, nakoľko do účinnosti návrhu zákona by sa ich platnosť po dátume 31. decembra 2015 skončila.
Podľa ods. 2 sa konanie o udelení práva na výsadbu z rezervy výsadbových práv dokončí ako konanie o udelení povolania na novú výsadbu. To znamená, že konania o udelení práva na výsadbu z rezervy výsadbových práv budú ďalej pokračovať od 01. mája 2016 ako konania o udelení práva na novú výsadbu.
V odseku 3 sa rieši ustanovenie, v ktorom vinohradník môže podľa čl. 68 ods. 1 nariadenia (EÚ) č. 1308/2013 požiadať o zmenu práva na výsadbu, ktoré bolo udelené podľa doterajších predpisov, na povolenie podľa kapitoly III uvedeného nariadenia (EÚ). Podľa uvedeného ustanovenia tak môže urobiť najneskôr do 31.12.2020, avšak vzhľadom na možnosť výskytu prieťahov v rámci správneho konania v podmienkach SR je stanovený skorší termín, a to 31. december 2019. Podmienkou na schválenie zmeny práva na opätovnú výsadbu je účinné rozhodnutie o udelení práv na opätovnú výsadbu. 
Odsek 4 rieši rovnaké ustanovenie čl. 68 ods. 1 nariadenia (EÚ) č. 1308/2013 ako v odseku 2, avšak vzťahuje sa na práva udelené z rezervy výsadbových práv. Termín podania žiadosti o zmenu v tomto prípade zohľadňuje platnosť týchto práv, t. j. do konca druhého vinárskeho roku nasledujúceho po vinárskom roku, v ktorom bola schválená žiadosť o udelenie práv na výsadbu z rezervy výsadbových práv. 
K článku II
Účinnosť zákona sa navrhuje od 1. januára 2016.